梅盡一首
作者：周紫芝
朝代：宋

paragraphs: 昔家大江南，沮洳不堪處。
五月梅子黄，江雲日成雨。
頻年客東吳，蝸椽坐羈旅。
墮鳶忽當前，海氣復如許。
食無山鞠窮，爲病入腰膂。
游鯈與争席，共此一洲渚。
人生能幾何，生理亦良苦。
今朝有奇事，兒童報佳語。
送梅喜追餞，入伏寧傴僂。
便當掛西窗，悠然望南浦。
借風翻綠荷，分香度清暑。